***Naziv studija:*** Dodiplomski studij južnoslavenskih jezika i književnosti

*Naziv kolegija:* **Razdoblja i vrste slovenske književnosti**

*Nastavnik:* **prof. dr. sc.** **Zvonko Kovač**

*ECTS-bodovi:* **4**

*Jezik:* hrvatski

*Trajanje:* zimski semestar

*Status:* obavezan za studente južne slavistike u III. semestru, izborni kolegij za kroatiste i ostale slaviste dodiplomskoga studija

*Oblik nastave:* predavanja, seminari

*Uvjeti za upis kolegija:* pasivno poznavanje slovenskoga jezika (za tumačenje poezije)

*Sadržaj kolegija:* Uvodnim predavanjima predstavlja se osnovna literatura te se daje globalni prikaz novije slovenske književnosti (periodizacija, glavni predstavnici i djela, rodovi i vrste, poredbeni pregled s hrvatskom i bosanskom književnosti). U seminarima se analiziraju važniji tekstovi autora i vrsta modernizma, socijalnog realizma i «druge moderne», odnosno obnove modernizma, komentiraju prijevodi i čitaju studentski kraći referati o modernističkom slovenskom pjesništvu, kanonskim proznim djelima te o esejističko-kritičkim tekstovima, nastalima okvirno od 1900. do 1950. godine (tekstovi Ivana Cankara, Alojza Gradnika, Srečka Kosovela, Tone Seliškara, Juša Kozaka, Miška Kranjeca, Cirila Kosmača i Cirila Zlobeca). Izbor je ograničen, prije svega, hrvatskim (bosanskim ili srpskim) prijevodima proznih djela, interesom studenata, kao i aktualnim znanstvenim istraživanjima nastavnika.

*Cilj kolegija:* Cilj je upoznavanje studenata s oblicima i tradicijom modernizma u južnoslavenskim književnostima XX. stoljeća, s osobitim obzirom na slovensku književnost (poeziju, prozu i dramu), esejistiku i književnu kritiku te povijest književnosti.

*Uloga kolegija u ukupnom kurikulumu:* Kolegij je namijenjen prvenstveno studentima studija južne slavistike u svrhu proširenja korpusa tekstova iz slovenske književnosti, a kao izborni daje osnovni pregled i tumačenja kanonskih tekstova slovenskoga modernizma.

*Korištene metode:* Naročita pozornost u predavanjima posvećuje se teorijskim aspektima povijesti nacionalne književnosti, s naglaskom na suodnose razdoblja, književnih opusa i vrsta, kanonskih tekstova i pisaca, a u seminarima se analiziraju tekstovi pojedinih autora; osim toga, otvara se i mogućnost korištenja slovenske Wikipedije (u redakciji M. Hladnika), kao i one koju su preveli i nadopunili naši studenti.

*Način praćenja kvalitete i uspješnosti izvedbe kolegija:* Semestralnim kolokvijem testira se početno poznavanje novije slovenske književnosti i moderne analize, a prilozima za seminarsku interpretaciju (kraćim referatima) prati se čitanje i tumačenje analiziranih tekstova. Oba načina kontrole u funkciji su intenzivnijega studiranja te pomažu određivanju obostranih očekivanja studenata i nastavnika.

*Ispitne obaveze:* Održan referat (predan pisani koncept ili prezentacija) te usmeni ispit iz gradiva analizirana u seminarima (najmanje 5 do 8 pisaca, odnosno ključnih djela).

*Napomena:* Popis osnovne i dopunske literature te raspored predavanja i seminara po tjednima bit će objavljen u ISVU - nakon dogovora sa studentima o redoslijedu referata.